**ΓΛΩΣΣΑ**

Γλώσσα είναι ένας κώδικας επικοινωνίας αποτελούμενος από ένα σύνολο λέξεων – φράσεων, αρχών και κανόνων, ο οποίος χρησιμοποιείται από τα μέλη μιας γλωσσικής κοινότητας για τη γραπτή και προφορική επικοινωνία.

**Η σημασία της γλώσσας:**

* Είναι η ίδια μια αξία, αλλά αποτελεί παράλληλα και φορέα αξιών, απόψεων και ιδεών. Μέσω αυτής διευρύνεται το γνωστικό πεδίο του ανθρώπου και αναπτύσσεται η κριτική ικανότητά του.
* Καθίσταται το βασικότερο μέσο διαπαιδαγώγησης και μετάδοσης της γνώσης.
* Η ορθή γνώση της γλώσσας και ο ακριβής χειρισμός της βοηθά στην κατανόηση και στην έκφραση των λεπτών σημασιολογικών αποχρώσεων μιας έννοιας.
* Διαδραματίζει σημαίνοντα ρόλο στην πολιτική ζωή. Στις δημοκρατικές κοινωνίες, όπου υπάρχει πλουραλισμός κομμάτων και πολυφωνία απόψεων, η διαφοροποίηση και η συναίνεση επιτυγχάνεται με τη γλώσσα. Οι άνθρωποι ανταλλάσσουν πολιτικές απόψεις, επιχειρηματολογούν, συμφωνούν ή διαφωνούν.
* Μέσω της γλώσσας αναπτύσσεται ο διάλογος, που συμβάλλει στην εδραίωση της δημοκρατίας
* Η γλώσσα συμβάλλει στην κοινωνικοποίηση του ατόμου, στη συνεργασία, στη σύναψη διαπροσωπικών σχέσεων και την έκφραση απόψεων και συναισθημάτων. συνεργάζονται, συνεννοούνται και επιλύουν τις τυχόν διαφορές τους.
* Αποτελεί μέσο έκφρασης συναισθημάτων και εξασφαλίζει την ψυχική υγεία. Ο άνθρωπος αισθάνεται την ανάγκη να εξωτερικεύει τα συναισθήματά του. Η χαρά, η λύπη, η αγάπη, το μίσος και οι καημοί του βρίσκουν διέξοδο διά μέσου της γλώσσας.
* Με το διάλογο καταπολεμάται η εσωστρέφεια, η ανασφάλεια και η μοναξιά του ατόμου. Μάλιστα, σε συναισθηματικά φορτισμένες καταστάσεις ο λόγος λειτουργεί καταπραϋντικά και επωφελώς
* Η γλώσσα συνιστά τη βάση της πολιτιστικής και εθνικής ταυτότητας ενός λαού και ενισχύει με αυτόν τον τρόπο την εθνική συνοχή. Η πολιτιστική κληρονομιά, οι παραδόσεις, τα ήθη και έθιμα μεταβιβάζονται από γενιά σε γενιά μέσω του γραπτού και, κυρίως, του προφορικού λόγου.
* Αποτελεί μέσο έκφρασης της καλλιτεχνίας (ποίηση, λογοτεχνία, θέατρο, τραγούδι) και έτσι συμβάλλει στην ποιοτική αναβάθμιση της ανθρώπινης ζωής.
* Με τη γλωσσομάθεια συνάπτονται διεθνείς σχέσεις, καθώς διευκολύνεται η επικοινωνία των λαών κι υλοποιείται κάθε μορφή συνεργασίας.

**Γιατί παρατηρείται κρίση της γλώσσας:**

1. Το οικογενειακό περιβάλλον καθίσταται για ένα παιδί το πρώτο και καθοριστικότερο στάδιο κατάκτησης της γλώσσας. Σήμερα όμως, η οικογένεια δεν προωθεί τη γλωσσική αγωγή, αφού οι γρήγοροι ρυθμοί της καθημερινότητας και η πολύωρη εργασία των γονέων διασπούν τη συνοχή της οικογένειας. Ακόμη ορισμένες οικογένειες παρουσιάζουν υψηλό δείκτη αναλφαβητισμού με συνέπεια τη μη ορθή χρήση της γλώσσας.
2. Η γενικότερη κρίση και αναποτελεσματικότητα της παιδείας (κακογραμμένα βιβλία, κακή οργάνωση σπουδών) κι ειδικότερα η απομνημόνευση που καλλιεργείται κι απαιτείται. Δυστυχώς οι φιλόλογοι δεν είναι επαρκώς ενημερωμένοι και εξασκημένοι σχετικά με τη γλωσσική διδασκαλία.
3. Η κυριαρχία των μέσων μαζικής ενημέρωσης (Μ.Μ.Ε.) στη ζωή του ανθρώπου. Ζούμε σε εποχή όπου επικρατούν οι εικόνες κι αυτό οδηγεί στην υποχώρηση του λόγου και της βιβλιοφιλίας έναντι του ήχου και της εικόνας. Αρκετοί δημοσιογράφοι δε μιλούν / γράφουν ορθά τη γλώσσα. Ασυνταξίες, γραμματικά λάθη, φτωχό λεξιλόγιο, περιττολογίες, ακυριολεξίες και εμμονή στη χρήση ξένων γλωσσικών στοιχείων υποβαθμίζουν τη γλώσσα και αλλοιώνουν το γλωσσικό αισθητήριο των τηλεθεατών, ακροατών και αναγνωστών. Επίσης οι διαφημίοσεις που προβάλλονται καταφεύγουν στο συνθηματικό και φτωχό λόγο και στη χρήση πολλών ξένων λέξεων.
4. Η κρίση της σημερινής απρόσωπης κοινωνίας, όπου αναπτύσσεται η εσωστρέφεια, η απομόνωση και ο ατομισμός, προκαλεί γλωσσική υποβάθμιση, καθώς η επικοινωνία καταντά επιδερμική, συμβατική, χωρίς ουσιαστικό περιεχόμενο.
5. Η πολιτική σκηνή με την άκρατη κομματικοποίηση προωθεί την «ξύλινη» γλώσσα, της οποίας βασικά στοιχεία αποτελούν η περιττολογία, η ασυναρτησία και η χρήση συνθηματικών εκφράσεων.
6. Το πολιτιστικό σύμπλεγμα κατωτερότητας που παρατηρείται στη συνείδηση των Νεοελλήνων και η επίδραση των τεχνολογικά και οικονομικά ανεπτυγμένων χωρών οδηγεί στην ξενομανία και το μιμητισμό με αποτέλεσμα την εισροή ξένων όρων και εκφράσεων.

**Τρόποι αντιμετώπισης του προβλήματος:**

\*Η οικογένεια να ενισχύσει τη γλωσσική και πνευματική καλλιέργεια των παιδιών.

\*Αρτιότερη γλωσσική κατάρτιση σ’ όλες τις βαθμίδες της εκπαίδευσης.

\*Εξοικείωση των νέων με τη λογοτεχνία και γενικά το βιβλίο.

\*Σωστή και υποδειγματική χρήση της γλώσσας απ’ τους πολιτικούς και τα ΜΜΕ.

\*Οι πνευματικοί άνθρωποι να προάγουν την αξία της γλώσσας.

**Ισχυρές και ασθενείς γλώσσες στην Ευρωπαϊκή Ένωση:**

Ισχυρές χαρακτηρίζονται οι γλώσσες εργασίας των θεσμικών οργάνων της Ε.Ε. και είναι επισήμως τρεις (αγγλική, γαλλική, γερμανική) και ουσιαστικά δύο (αγγλική, γαλλική). Η γαλλική χρησιμοποιείται για ιστορικούς λόγους, ενώ η αγγλική είναι η κυρίαρχη γλώσσα (lingua franca) της Ένωσης. Οι γλώσσες αυτές έχουν αυξημένη ζήτηση εκμάθησης από τους Ευρωπαίους. Εξάγουν μαζί με τα προϊόντα τον πολιτισμό τους, την οικονομία, την πολιτική τους κι επιβάλλουν και τη γλώσσα τους που εκφράζει και υπηρετεί τον πολιτισμό τους

Ασθενείς ονομάζονται όλες οι υπόλοιπες γλώσσες, είτε επειδή έχουν μικρό αριθμό ομιλητών, είτε επειδή έχουν μειωμένη ζήτηση εκμάθησης και χρήσης από τους υπόλοιπους Ευρωπαίους. Μέσα σ’ ένα κράτος, *ισχυρή* θεωρείται η γλώσσα που ομιλείται από το μεγαλύτερος μέρος των πολιτών, ενώ ασθενείς όσες ομιλούνται από μειονότητες. π.χ.στην Ελλάδα ισχυρή είναι η Ελληνική, ενώ ασθενείς είναι τα τσιγγάνικα, τα βλάχικα κ.λπ.

***Κινδυνεύουν στις μέρες μας οι ασθενείς γλώσσες;***

Οι ισχυρές γλώσσες δίνουν ένα άνισο αγώνα με τις αδύνατες, γιατί οι χώρες στις οποίες ομιλούνται:

1.Έχουν στη διάθεση και τον έλεγχό τους την τεχνολογία, και ιδίως τα ΜΜΕ, με τα οποία απευθύνονται σ’ ολόκληρο τον κόσμο, προβάλλουν τις θέσεις, την τέχνη και τον πολιτισμό τους.

2. Με την παλιότερη αποικιακή τους πολιτική επέβαλαν στους κατακτημένους λαούς τη γλώσσα τους.

3. Η πολιτική και οικονομική τους δύναμη τούς επιτρέπει να επιβάλουν τη γλώσσα

τους ως κυρίαρχο όργανο στη διεθνή διπλωματία.

4. Παρουσιάζονται ως εκφραστές του σύγχρονου και του μοντέρνου.

***Οι ασθενείς γλώσσες:***

1. Ομιλούνται από περιορισμένα αριθμητικά σύνολα.

2. Έχουν μικρή παραγωγή σ’ όλους τους τομείς του πολιτισμού.

3. Εκφράζουν τον πολιτισμό μικρών χωρών, οι λαοί των οποίων νιώθουν μειονεκτικά απέναντι στον πολιτισμό των ισχυρών χωρών, έστω κι αν ο πολιτισμός τους υπερέχει ποιοτικά. Παρασύρονται και μιμούνται άκριτα ξενόφερτα πολιτισμικά στοιχεία, με αποτέλεσμα την πολιτιστική τους αλλοτρίωση.

4. Συρρικνώνονται όλο και περισσότερο, γιατί πολλές λέξεις τους αντικαθίστανται από τις ξένες στο πνεύμα ενός άγονου γλωσσοφθόρου μοντερνισμού.

***Τρόποι αντιμετώπισης κι ενίσχυσης των ασθενών γλωσσών:***

1. Ενίσχυση του εθνικού πολιτισμού, αφού η διάσωση της γλώσσας συνδέεται άρρηκτα με τη διαφύλαξη της πολιτιστικής φυσιογνωμίας και τη συντήρηση της ιστορικής μνήμης.

2. Παροχή καλύτερης γλωσσικής εκπαίδευσης.

3. Γνώση σε βάθος της ιστορικής κληρονομιάς.

4. Προστασία της γλώσσας από ξενικές επιδράσεις και προσαρμογή στα γλωσσικά δεδομένα κάθε χώρας των σύγχρονων επιστημονικών και, κυρίως, των τεχνολογικών επιτευγμάτων.